Document ID: 32010D0335

SKLEP KOMISIJE
z dne 10. junija 2010
o smernicah za izračun zalog ogljika v zemljišču za namene Priloge V k Direktivi 2009/28/ES
(notificirano pod dokumentarno številko C(2010) 3751)
(2010/335/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2009/28/ES Evropskega parlamenta in Sveta z dne 23. aprila 2009 o spodbujanju uporabe energije iz obnovljivih virov, spremembi in poznejši razveljavitvi direktiv 2001/77/ES in 2003/30/ES (1) in zlasti točke 10 dela C Priloge V,
ob upoštevanju naslednjega:
(1)
Direktiva 2009/28/ES določa pravila za izračunavanje vpliva pogonskih biogoriv, drugih tekočih biogoriv in njihovih primerjalnih fosilnih goriv na toplogredne pline, ki upoštevajo emisije iz sprememb zalog ogljika zaradi spremenjene rabe zemljišč. Direktiva 98/70/ES Evropskega parlamenta in Sveta z dne 13. oktobra 1998 o kakovosti motornega bencina in dizelskega goriva ter spremembi Direktive 93/12/EGS (2) vključuje ustrezna pravila, ki zadevajo biogoriva.
(2)
Komisija bi morala pripraviti svoje smernice za izračun zalog ogljika v zemljišču na podlagi smernic za nacionalne evidence toplogrednih plinov Medvladnega foruma o podnebnih spremembah (Intergovernmental Panel on Climate Change - IPCC) iz leta 2006. Te smernice so bile namenjene za nacionalne evidence toplogrednih plinov in niso izražene v obliki, ki bi bila neposredno uporabna za gospodarske subjekte. Kadar v smernicah IPCC za nacionalne evidence toplogrednih plinov ni potrebnih informacij za proizvodnjo pogonskih biogoriv in drugih tekočih biogoriv ali te informacije niso dosegljive, je zato primerno izhajati iz drugih znanstvenih virov podatkov.
(3)
Za izračun zalog ogljika v organski snovi tal je primerno upoštevati podnebje, vrsto tal, pojave na zemeljskem površju, upravljanje zemljišč in vnos. Za mineralna tla je metodologija IPCC kategorije 1 za organski ogljik v tleh primerna metoda za ta namen, ker obsega svetovno raven. Za organska tla pa metodologija IPCC obravnava predvsem izgubo ogljika zaradi izsuševanja tal in sicer samo na podlagi letnih izgub. Ker izsuševanje tal običajno povzroči velike izgube zalog ogljika, ki se ne morejo nadomestiti s prihranki toplogrednega plina iz pogonskih biogoriv ali drugih tekočih biogoriv, in ker je izsuševanje šotišč prepovedano s trajnostnimi merili iz Direktive 2009/28/ES, za opredeljevanje organskega ogljika v tleh ali izgub ogljika v organskih tleh zadošča določitev splošnih pravil.
(4)
Za izračun zalog ogljika v živi biomasi in odmrli organski snovi bi moral biti nezahteven pristop, ki ustreza kategoriji 1 metodologije IPCC za vegetacijo, ustrezna metoda. V skladu s to metodologijo je smiselno predpostaviti, da zemljišče po spremembi namembnosti izgubi vso zalogo ogljika v živi biomasi in odmrli organski snovi. Odmrla organska snov je običajno pri spremembi namembnosti zemljišča za določitev posevkov za proizvodnjo pogonskih biogoriv in drugih tekočih biogoriv manj pomembna, vendar jo je treba upoštevati vsaj pri strnjenih gozdnih površinah.
(5)
Pri izračunavanju vpliva spremembe namembnosti zemljišč na toplogredne pline bi morali gospodarski subjekti imeti možnost uporabe dejanskih vrednosti za zaloge ogljika, povezanih z referenčno rabo zemljišč in rabo zemljišč po spremembi namembnosti. Morali bi imeti tudi možnost uporabe standardnih vrednosti, zato je primerno, da jim jih te smernice zagotovijo. Vendar ni potrebno zagotavljati standardnih vrednosti za malo verjetne kombinacije podnebja in vrste tal.
(6)
Priloga V k Direktivi 2009/28/ES določa način za izračun vplivov na toplogredne pline in vsebuje pravila za izračun letnih emisij sprememb zalog ogljika zaradi sprememb rabe zemljišč. Smernice, ki so priložene k temu sklepu, določajo pravila za izračun zalog ogljika v zemljišču in dopolnjujejo pravila iz Priloge V -
SPREJELA NASLEDNJI SKLEP:
Člen 1
Smernice za izračun zalog ogljika v zemljišču za namene Priloge V k Direktivi 2009/28/ES so določene v Prilogi k temu sklepu.
Člen 2
Ta sklep je naslovljen na države članice.
V Bruslju, 10. junija 2010

Labels: 20
1
14
6